ทีคิวเอ็มโบรคฯหวังเบี้ยหมื่นล.
ฝันขยายตลาดได้สำเร็จใน3ปีมุ่งจับลูกค้ารายย่อยลดเสี่ยง
11 ส.ค. 2554

ฝันขยายตลาดได้สำเร็จใน3ปีมุ่งจับลูกค้ารายย่อยลดเสี่ยง
โพสต์ทูเดย์ — ทีคิวเอ็ม โบรคเกอร์ หวังกวาดเบี้ยหมื่นล้านภายใน 3 ปี มุ่งจับกลุ่มลูกค้ารายย่อยกระจายความเสี่ยง
นายอัญชลิน พรรณนิภา ประธานบริหาร บริษัท ทีคิวเอ็ม อินชัวร์รันส์ โบรคเกอร์ เปิดเผยว่า บริษัทตั้งเป้าว่าภายในอีก 3 ปี หรือถึงปี 2556 บริษัทจะมีเบี้ยอยู่ที่ 1 หมื่นล้านบาท โดยต้องมีอัตราเติบโตปีละ 30% ซึ่งในปีนี้คาดว่าจะทำเบี้ยได้ประมาณ 5,700 ล้านบาท หรือเติบโต 30% เมื่อเทียบกับปีที่ผ่านมาที่ทำเบี้ยได้ 4,500 ล้านบาท และปี 2555 เบี้ยเพิ่มเป็น 7,500 ล้านบาท 
กลยุทธ์ที่สำคัญยังคงเน้นจับกลุ่มลูกค้ารายย่อยเป็นหลัก เพราะเชื่อว่าฐานลูกค้ารายย่อยคือฐานลูกค้าที่มีความยั่งยืนและสามารถกระจายความเสี่ยงออกไปได้ บริษัทมั่นใจว่าจะโตอีกปีละ 30% เพราะแนวโน้มเบี้ยต่ออายุของบริษัทเพิ่มขึ้นตลอด อย่างเมื่อปี 2551 เบี้ยต่ออายุอยู่ที่ 40% พอมาปี 2552 ก็เพิ่มเป็น 45% และคาดว่าปีนี้จะเพิ่มเป็น 50% ซึ่งเมื่อถึงปี 2556 ก็จะเพิ่มเป็น 60% แสดงให้เห็นว่าฐานลูกค้าที่ตอนนี้มีอยู่ 4 แสนราย มั่นใจใช้บริการกับบริษัทมากขึ้น ซึ่งทำให้บริษัทเองก็สามารถเสนอขายประกันแบบใหม่ๆ ให้กับลูกค้าได้เพิ่มขึ้น 
“แม้เราจะมีรายได้ระดับพันล้านบาท แต่ก็ไม่มีความคิดที่จะผันตัวเองไปเป็นบริษัทประกัน เพราะบริษัทประกันไม่มีทางที่จะเชี่ยวชาญในทุกด้านได้ แต่ถ้าเรายังเป็นโบรกเกอร์ ก็เปรียบเสมือนเป็นห้างสรรพสินค้าที่สามารถคัดเลือกสินค้าที่ดีๆ ที่แต่ละบริษัทประกันมีความเชี่ยวชาญดึงมาเสนอขายให้กับลูกค้าได้ ซึ่งเราก็มีพันธมิตรที่เป็นบริษัทประกันวินาศภัย 30 แห่ง และประกันชีวิตอยู่กับทุกบริษัท โดยเบี้ยประกันวินาศภัยทั้งระบบก็ยังมาจากโบรกเกอร์เกินกว่า 50%” 
สำหรับช่องทางขายหลักในปีนี้ยังมาจากทางโทรศัพท์ถึง 85% แต่จะเริ่มกระจายไปสู่ช่องทางอื่นมากขึ้น ไม่ว่าจะเป็นช่องทางขายตรง ช่องทางลูกค้าองค์กร หรือลูกค้าโทร.เข้ามา ซึ่งจะทำเมื่อถึงปี 2556 สัดส่วนช่องทางการขายทางโทรศัพท์ก็จะลดลงมาเหลือ 75% และกระจายเพิ่มไปยังช่องทางอื่นมากขึ้น 
นอกจากนี้ ในส่วนของเบี้ยรถยนต์ที่ปีนี้ยังอยู่ที่ 75% เบี้ยที่ไม่ใช่รถยนต์ หรือนันมอเตอร์ 18% เบี้ยประกันชีวิต 7% แต่ในปี 2556 เบี้ยรถยนต์ก็จะลดสัดส่วนลงมาอยู่ที่ 65% เพิ่มเบี้ยนันมอเตอร์เป็น 23% และเบี้ยประกันชีวิต 12%
อย่างล่าสุด ได้ร่วมมือกับบริษัท ทิพยประกันภัย เพื่อออกกรมธรรม์ใหม่ให้ความคุ้มรองประกันภัยชดเชยผลประโยชน์จากอุบัติเหตุจากการใช้รถยนต์“TQM ประกันปลอบขวัญ Motor Add on” นั่งส่วนบุคคลโดยไม่จำกัดอายุ ให้ความคุ้มครองใน 3 ด้าน คือ ค่าใช้จ่ายเดินทางระหว่างนำรถเข้าซ่อมทันทีครั้งละ 3,000 บาท ค่าชดเชยรายได้เมื่อต้องเข้ารักษาตัวในโรงพยาบาลจากอุบัติเหตุรถยนต์ สูงสุดครั้งละ 9 หมื่นบาท และให้บริการช่วยเหลือฉุกเฉินฟรีตลอด 24 ชั่วโมง โดยลูกค้าจ่ายค่าเบี้ยประกันขั้นต่ำที่ 1,800 บาทต่อปี ซึ่งในปีนี้ตั้งเป้าขายเบี้ยให้ได้ 200 ล้านบาทและจากการทดลองขายมาใช้ช่วง 23 เดือนที่ผ่านมาก็ได้รับการตอบรับเป็นอย่างดีขายได้เดือนละ 10 ล้านบาท